FI Euroopan unionin virallinen lehti L 344/34

NEUVOSTON ASETUS (EU) N:o 1385/2011,

annettu 14 päivänä marraskuuta 2011,

Euroopan unionin ja Guinea-Bissaun tasavallan kesken näiden välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta hyväksytyn pöytäkirjan mukaisten kalastusmahdollisuuksien jakamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Neuvosto antoi 17 päivänä maaliskuuta 2008 asetuksen (EY) N:o 241/2008 (1) Euroopan yhteisön ja Guinea-Bissaun tasavallan välisen kalastuskumppanuussopimuksen, jäljempänä ’kumppanuussopimus’, tekemisestä.

(2) Kumppanuussopimukseen liittyvä uusi pöytäkirja, jäljempänä ’uusi pöytäkirja’, parafoitiin 15 päivänä kesäkuuta 2011. Uudessa pöytäkirjassa myönnetään EU:n aluksille kalastusmahdollisuuksia Guinea-Bissaun suvereniteettiin tai lainkäyttövaltaan kalastuksen osalta kuuluvilla vesillä.

(3) Neuvosto antoi 14 päivänä marraskuuta 2011 päätöksen 2011/885/EU (2) uuden pöytäkirjan allekirjoittamisesta ja sen väliaikaisesta soveltamisesta.

(4) On määriteltävä jäsenvaltioiden kalastusmahdollisuuksien jakoperusteet uuden pöytäkirjan soveltamiskaudeksi.

(5) Jos ilmenee, että uuden pöytäkirjan nojalla unionille myönnettyjä kalastusmahdollisuuksia ei käytetä täysimääräisesti, komissio ilmoittaa siitä asianomaisille jäsenvaltioille yhteisön kalastusaluksille myönnettävistä luvista kalastustoiminnan harjoittamiseksi yhteisön vesialueiden ulkopuolella ja kolmansien maiden alusten pääsystä yhteisön vesille 29 päivänä syyskuuta 2008 annetun neuvoston asetuksen (EY) N:o 1006/2008 (3) 10 artiklan 1 kohdan mukaisesti. Jos asianomainen jäsenvaltio ei vastaa neuvoston asettamien määräaikojen kuluessa, sen katsotaan vahvistaneen, etteivät sen alukset käytä kalastusmahdollisuuksiaan täysimääräisesti kyseisenä aikana. Nämä määräajat olisi vahvistettava.

(6) Koska aiemman pöytäkirjan voimassaolo lakkasi 15 päivänä kesäkuuta 2011, tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä, ja sitä olisi sovellettava 16 päivästä kesäkuuta 2011,

ON HYVÄKSYNYT TÄMÄN ASETUKSEN:

1 artikla

1. Kalastusmahdollisuudet, jotka on vahvistettu pöytäkirjassa, joka on liitetty päätökseen N:o 2011/885/EU kyseisen pöytäkirjan allekirjoittamisesta ja väliaikaisesta soveltamisesta, jaetaan jäsenvaltioiden kesken seuraavasti:

a) katkaravun pyynti: Espanja 1 421 brt Italia 1 776 brt Kreikka 137 brt Portugali 1 066 brt

b) kalojen/pääjalkaisten pyynti: Espanja 3 143 brt Italia 786 brt Kreikka 471 brt

c) nuottaa käyttävät tonnikala-alukset ja pintasiima-alukset: Espanja 10 alusta Ranska 9 alusta Portugali 4 alusta

d) vapapyydyksiä käyttävät alukset: Espanja 10 alusta Ranska 4 alusta

2. Asetusta (EY) N:o 1006/2008 sovelletaan rajoittamatta Euroopan yhteisön ja Guinea-Bissaun tasavallan välisen kalastuskumppanuussopimuksen soveltamista.

3. Jos 1 kohdassa tarkoitettujen jäsenvaltioiden kalastuslupahakemukset eivät kata pöytäkirjassa vahvistettuja kalastusmahdollisuuksia kokonaan, komissio ottaa asetuksen (EY) N:o 1006/2008 10 artiklan nojalla huomioon muiden jäsenvaltioiden kalastuslupahakemukset.

Mainitun asetuksen 10 artiklan 1 kohdassa tarkoitetuksi määräajaksi vahvistetaan kymmenen työpäivää.

2 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Sitä sovelletaan 16 päivästä kesäkuuta 2011.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä marraskuuta 2011. Neuvoston puolesta Puheenjohtaja M. SAWICKI

(1) EUVL L 75, 18.3.2008, s. 49.

(2) Katso tämän virallisen lehden sivu 1.

(3) EUVL L 286, 29.10.2008, s. 33.